Lulu (sanger)

Lulu Kennedy-Cairns (født Marie McDonald McLaughlin Lawrie 3. november 1948) er en skotsk sanger, sangskriver, skuespiller og tv-personlighed, der bedst kendes under sit kunstnernavn Lulu. Hun blev kendt i det meste af verden som sanger i 1960'erne med numre som "To Sir with Love" og "Shout".

Karriere 
Lulu voksede op i Glasgow, og allerede i en alder af 15 år indspillede hun nummeret "Shout", hvor hendes modne, rå stemme gjorde et stort indtryk. Hun kom på turné med The Hollies og var i den forbindelse den første engelske kvindelige popsanger, der optrådte på scenen i et østblokland, nemlig i Polen. Lulu havde begyndt sin karriere hos Decca, men skiftede i 1966 til Columbia Records, hvor hun kom under pladeproduceren Mickie Mosts vinger. Han producerede en række sange med hende, som alle nåede hitlisten i England.

Et af numrene, Most producerede for Lulu, var "Boom-Bang-a-Bang", som hun deltog i Eurovision Song Contest 1969 med. Denne sang var udvalgt blandt seks forskellige sange med Lulu, som blev præsenteret i et tv-program på BBC, og seerne stemte dernæst på, hvilken af sangene der skulle repræsentere Storbritannien. Satsningen viste sig at lykkes, idet Lulus sang vandt konkurrencen, dog sammen med hele tre andre sange. Det var første og eneste gang, at der ikke blev kåret én vinder af konkurrencen, idet reglerne efterfølgende blev ændret.

Parallelt med sin sangkarriere havde Lulu allerede i 1967 været med i et populært tv-show, og det gav hende sit eget show, der under titler som Lulu, It's Lulu og Lulu's Back in Town blev udsendt på engelsk tv i perioden 1968-75. Senere har hun med mellemrum lavet forskellige andre tv-shows.

I begyndelsen af 1970'erne prøvede Lulu kræfter med andre kunstarter, heriblandt pantomime og skuespil, specielt i form af musicals. Men bortset fra et hit med titelmelodien til James Bond-filmen The Man with the Golden Gun fra 1974 gik hendes sangkarriere nedad, skønt hun gennem alle årene fortsatte med at synge. I stedet fik hun i slutningen af 1970'erne og starten af 1980'erne en vis succes som fotomodel, og senere har hun etableret sig bredt i show business med sangen som hovedattraktionen. Som en af blot to (den anden var Cliff Richard) har hun formået at deltage i pop-showet Top of the Pops i fem årtier i træk.

Gennem årene har hun indspillet eller optrådt sammen med navne som The Monkees, David Bowie, Take That, Elton John og Paul McCartney.

Privatliv 
Lulu har været gift to gange: I 1969 blev hun gift med Maurice Gibb fra Bee Gees, men parret blev skilt i 1973. Senere, i 1975, blev hun gift med frisøren John Frieda, med hvem hun fik sønnen Jordan i 1977. Parret blev skilt i 1995.

Diskografi 
 1965 Something to Shout About
 1967 Love Loves to Love Lulu
 1967 Lulu!
 1967 To Sir With Love
 1969 Lulu's Album
 1970 New Routes
 1970 Melody Fair
 1971 The Most of Lulu
 1973 Lulu
 1976 Heaven and Earth and the Stars
 1978 Don't Take Love For Granted
 1981 Lulu
 1982 Take Me to Your Heart Again
 1984 Shape Up and Dance
 1993 Independence
 2002 Together
 2003 The Greatest Hits
 2004 Back on Track
 2005 A Little Soul in Your Heart
 2009 Shout! The Complete Decca Recordings
 2009 Lulu on the Dancefloor: Remixes

Filmografi 
 Gonks Go Beat (1965)
 To Sir, with Love (1967)
 Cucumber Castle (1970)
 The Cherry Picker (1972)
 Alicja (1982) (stemme)
 To Sir, with Love II (1996)
 Whatever Happened to Harold Smith? (1999)

Eksterne henvisninger 
 Lulus officielle hjemmeside
 

Sangere fra Skotland
Vindere af Eurovision Song Contest
Storbritanniens Eurovision Song Contest-deltagere
Deltagere ved Eurovision Song Contest 1969